KOMISSION ASETUS (EY) N:o 2788/98,

annettu 22 päivänä joulukuuta 1998,

rehujen lisäaineista annetun neuvoston direktiivin 70/524/ETY muuttamisesta siltä osin kuin se koskee tiettyjen kasvunedistäjien hyväksymisen peruuttamista

EUROOPAN YHTEISÖJEN KOMISSIO, joka

ottaa huomioon Euroopan yhteisön perustamissopimuksen,

ottaa huomioon asiakirjan Itävallan tasavallan, Suomen tasavallan ja Ruotsin kuningaskunnan liittymisehdoista ja niiden sopimusten mukautuksista, joihin Euroopan unioni perustuu, ja erityisesti asiakirjan 151 artiklan yhdessä sen liitteessä XV olevan VII osaston E kohdan 4 alakohdan kanssa,

ottaa huomioon rehujen lisäaineista 23 päivänä marraskuuta 1970 annetun neuvoston direktiivin 70/524/ETY (1), sellaisena kuin se on viimeksi muutettuna direktiivillä 98/19/EY (2), ja erityisesti sen 11 artiklan 3 kohdan,

sekä katsoo, että

Ruotsin kuningaskunnan on sallittu liittymisasiakirjan liitteen XV määräysten mukaisesti säilyttää ennen liittymistä voimassa ollut lainsäädäntönsä 31 päivään joulukuuta 1998 siltä osin kuin on kyse kasvunedistäjien ryhmään kuuluvien lisäaineiden käytön kieltämisestä rehuissa; Ruotsin kuningaskunta on jättänyt 10 päivänä huhtikuuta 1997 ja 2 päivänä helmikuuta 1998 yksityiskohtaisin tieteellisin perusteluin varustetut karbadoksia ja olakvindoksia koskevat mukautuspyynnöt; komission on tehtävä Ruotsin kuningaskunnan esittämiä mukautuspyyntöjä koskeva päätös ennen 31 päivää joulukuuta 1998,

direktiivin 70/524/ETY 11 artiklan mukaan jäsenvaltio voi väliaikaisesti keskeyttää jonkin direktiivissä luetellun lisäaineen käytön sallimisen, jos se kyseisten säännösten voimaantulon jälkeen ilmenneistä uusista tiedoista tai aiempien tietojen uudesta arvioinnista johtuen toteaa yksityiskohtaisiin perusteluihin nojautuen, että kyseinen lisäaine on vaaraksi eläinten tai ihmisten terveydelle tai ympäristölle,

Alankomaiden kuningaskunta on 6 päivänä syyskuuta 1997 kieltänyt alueellaan karbadoksin käytön rehuissa; se on antanut 18 päivänä heinäkuuta 1997 muille jäsenvaltioille ja komissiolle tiedoksi yksityiskohtaiset perustelut, joissa täsmennetään päätökseen johtaneet syyt,

direktiivin 70/524/ETY 3 a artiklan b kohdan nojalla aineen käyttöä ei sallita, jos sillä käyttöolosuhteet huomioon ottaen on haitallinen vaikutus ihmisten tai eläinten terveyteen,

komissio on kuullut eläinten ravitsemusta käsittelevää tiedekomiteaa siitä, aiheutuuko kinoksaliini-N-dioksidien eli karbadoksin ja olakvindoksin käytöstä komissiolle toimitettujen tietojen perusteella vaaraa kuluttajille, eläimille ja työntekijöille,

tutkittuaan komissiolle toimitetut tiedot mainittu komitea toteaa 10 päivänä heinäkuuta 1998 antamassaan lausunnossa, että se katsoo voivansa pitäytyä aiemmissa lausunnoissaan, jotka koskevat kinoksaliini-N-dioksidien karbadoksin ja olakvindoksin hyväksyttävyyttä niiden aiemmin määritellyissä käyttöolosuhteissa,

eläinten ravitsemusta käsittelevä tiedekomitea myöntää kuitenkin, etteivät kummankaan aineen turvallisuusominaisuudet ole osoittautuneet koe-eläimille tehdyissä testeissä ihanteellisiksi ja että on epätodennäköistä, että kehitettäisiin muita tällaisia genotoksisia ominaisuuksia omaavia lisäaineita,

eläinten ravitsemusta käsittelevä tiedekomitea todella myöntää, että karbadoksi on jyrsijöillä genotoksinen ja syöpää aiheuttava ja että olakvindoksi on jyrsijöillä genotoksinen ja kasvaimia aiheuttava,

eläinten ravitsemusta käsittelevä tiedekomitea toteaa, ja komissio puolestaan on täysin samaa mieltä, ettei ole juuri epäilystä, etteikö työntekijöiden mahdollinen altistuminen muodostaisi todellista riskiä, sillä he altistuvat perusmolekyyleille; elintarviketeollisuuslaitoksissa ilmansuodattimien suodatinkankaita vaihtavat henkilöt joutuvat erityisen alttiiksi genotoksiselle ja karsinogeeniselle riskille, koska he saattavat altistua ihon tai hengityksen kautta; lisäaineille altistuvien työntekijöiden on mahdollista saada elimistöönsä perusaineita yhtä hyvin teollisuuslaitoksessa kuin maatilallakin,

eläinten ravitsemusta käsittelevä tiedekomitea on tietoinen siitä, että lukuisien ehtojen on täytyttävä, jotta näiden aineiden käytön turvallisuus voitaisiin taata; se haluaisi tietää, noudatetaanko näitä ehtoja käytännössä; se suosittelee erityisesti, että karbadoksille ja olakvindoksille altistuminen työpaikalla arvioitaisiin uudelleen ja että näille lisäaineille altistuneiden työntekijöiden terveydentilaa koskevia epidemiologisia tutkimuksia ryhdyttäisiin tekemään,

komissio puolestaan on sitä mieltä, että genotoksisen lisäaineen ollessa kyseessä ei ole mahdollista vahvistaa kynnysarvoa, jonka alapuolella lisäaine ei muodostaisi riskiä kuluttajalle, sillä erittäin pienetkin jäämät voivat aiheuttaa mutaation, joka voi saada aikaan kasvaimen; lisäaineen hyväksymisen peruttamiselle ei siis voida vahvistaa kuluttajan turvallisuuden takaavaa määräaikaa,

komission mielestä valmisteiden koostumuksen täsmällinen kuvaus sen enempää kuin hengityssuojaimien ja suojapukujen käyttösuosituksetkaan eivät ole riittävän tehokkaita tuotantolaitoksissa ja maatiloilla työskentelevien henkilöiden suojelemiseksi; komissiolle on todellakin raportoitu kasvattajista, jotka suojelun puuttumisen vuoksi ovat altistuneet hengitysteitse tai ihokontaktin kautta perusaineille, jotka ovat genotoksisia tai mahdollisesti syöpää aiheuttavia,

karbadoksi- ja olakvindoksi-kasvunedistäjien hyväksyminen olisi niiden ihmisten terveyteen mahdollisesti kohdistuvien haitallisten vaikutusten vuoksi peruutettava, ja

tässä asetuksessa säädetyt toimenpiteet ovat pysyvän rehukomitean lausunnon mukaiset,

ON ANTANUT TÄMÄN ASETUKSEN:

1 artikla

Poistetaan direktiivin 70/524/ETY liitteeseen B merkityt seuraavat kasvunedistäjät:

"- Karbadoksi

- Olakvindoksi."

2 artikla

Tämä asetus tulee voimaan kolmantena päivänä sen jälkeen, kun se on julkaistu Euroopan yhteisöjen virallisessa lehdessä.

Sitä sovelletaan 1 päivästä tammikuuta 1999.

Jos jokin jäsenvaltio ei ole kuitenkaan yhteisön oikeuden mukaisesti kieltänyt tämän asetuksen voimaantulopäivään mennessä yhden tai useamman tämän asetuksen 1 artiklassa tarkoitetun kasvunedistäjän käyttöä, tämä kasvunedistäjä tai nämä kasvunedistäjät hyväksytään kyseisessä jäsenvaltiossa 31 päivään elokuuta 1999.

Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa.

Tehty Brysselissä 22 päivänä joulukuuta 1998.

Komission puolesta

Franz FISCHLER

Komission jäsen

(1) EYVL L 270, 14.12.1970, s. 1

(2) EYVL L 96, 28.3.1998, s. 39